Pia Gjellerup (S), 2006-05-30:
Forudsætningen for nedsættelsen af valgkredsarbejdsgruppen og det arbejde, der har været gennemført der, har været, at vi skulle udføre et arbejde, som sikrede, at landet blev inddelt i en valgkredsstruktur, som betød, at det ikke var valgsystemet, men vælgerne, der kom til at afgøre valget.
Vi skulle tage udgangspunkt i vælgernes interesser og ikke i folketingsmedlemmernes interesser eller kandidaternes interesser eller kandidaternes nærmeste baglands interesser.
Det er en svær rolle at have, den er meget svær for folketingsmedlemmer, for vi vil naturligvis forfalde til at se på, hvordan vores egne muligheder er.
Derfor var det afgørende for os at lave et valgkredsarbejdsgruppearbejde, som udmundede i en fuldstændig enighed, fordi vi derved kunne sikre os, at man havde fået afvejet de hensyn, som gjorde – som hr. Arne Toft også netop refererede fra talerstolen – at man selv på steder, hvor man syntes, at her faldt det for det pågældende område eller den pågældende kandidat eller dennes bagland ikke ud, som man havde kunnet ønske sig det, havde kunnet anerkende det i respekt for, at alle synspunkter havde været afvejet og målt i forhold til hinanden af et bredt, bredt sammensat arbejdsudvalg, som har repræsenteret små partier, store partier, højre, venstre, endda uden for Folketinget og inden for Folketinget, kandidater valgt i bykredse og kandidater valgt i landkredse.
Dette udgangspunkt var valgkredsarbejdsgruppen tro over for.
Vi arbejdede i et meget intenst omfang, og vi skabte en enighed, som ikke handler om, at nogen er nioghalvfems procent enige, men som handler om, at der er en række afgørende afvejninger, der er foretaget, og at vi alle har kunnet se sagligheden.
Det arbejde er vi meget omhyggelige med, og jeg ved, at hr. Flemming Damgaard Larsen husker det sidste møde, hvor det var meget afgørende, om Venstre ville afgive dissens, i øvrigt på et emne, som overhovedet ikke vedrører andenbehandlingen her.
Det var det, Venstre prøvede at splitte arbejdet med ved førstebehandlingen; det har overhovedet ikke været nævnt i dag, men det var det, der også var oppe på det sidste møde.
Det, vi behandler i dag, har Venstre jo overhovedet ikke nævnt noget om som problem i arbejdsgruppen, det var slet ikke Venstre, der havde det problem.
Nu er det Venstre, der er frontkører i hele den proces.
Men det, der var Venstres opgave der, var at markere, at man havde et særstandpunkt, og vi var meget omhyggelige med at få afklaret, om det skulle forstås som en dissens eller ikke en dissens.
Det var ikke en dissens, man anerkendte det resultat, man var nået til.
Hr. Flemming Damgaard Larsen sagde også under førstebehandlingen: Vi vedstår lovforslaget.
Og hr. Svend Erik Hovmand, Venstres gruppeformand, sagde på høringen: Valgkredsarbejdsgruppens arbejde står vi selvfølgelig ved.
Indenrigsministeren, som har ment, at han, til trods for at det nu er blevet et regeringsforslag, ikke skal være til stede ved andenbehandlingen, sagde på høringen også en række ting.
Han sagde: Jeg oplever det selv som folketingsmedlem sådan, at der her er tale om en slags fait accompli.
Så havde han en indvending i forhold til nogle kvalitetsmæssige spørgsmål, og han havde også et råd til os, nemlig at han ikke personligt kunne anbefale, at man imødekom alle de høringssvar, der går ud på, at man skal undgå kommunebrud, når det fører til endnu større variation i valgkredsstørrelserne, hvis man ikke samtidig ser på størrelsen af storkredse.
Ellers er der nogle kredse, der bliver rigtig dårlige.
Det, der sker her, er, at man gør den store storkreds, som Sjælland kommer til at udgøre, til den storkreds, hvor det bliver lettest at blive valgt, og man splitter Østjylland ad i fire kredse, hvor det bliver meget svært for kandidaterne at opnå valg og dermed svært for vælgerne at opnå at se en kandidat valgt, mens det bliver meget lettere i de store kredse.
Derved vil Venstre sikre – og det får så villige medhjælpere hos De Konservative og Dansk Folkeparti – at der bliver gennemtrumfet en højrepolitisk løsning efter egne ønsker.
Det er desværre en måde, som må gøre, at vi endegyldigt ikke kan lave aftaler med Venstre.
Det er jo især Venstre, der har været hovedaktøren for at få splittet dette ad.
Jeg vil slutte med at referere til hr. Poul Nødgaard, der som afslutning på høringen sagde: Vi vil gå alle høringssvarene minutiøst igennem og også lave tilretninger der, hvor der eventuelt er enighed om at lave nogle tilretninger.
Det er blevet til et snævert flertal.
Det var ikke hensynet til vælgerne, der bar.